# **DECIZIA ETAPEI DE ÎNCADRARE**

## Nr. 6715(PROIECT) din 22.09.2015

Ca urmare a solicitării de emitere a acordului de mediu adresate de **SC CARMEUSE HOLDING SRL BRASOV**, cu sediul în Str. Carierei , Nr. 127, Braşov, Judetul Braşov, şi, înregistrată la APM Hunedoara cu nr. 6715/12.08.2015, în baza:

* **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

autoritatea competentă pentru protecţia mediului APM Hunedoara decide, ca urmare a consultărilor desfăşurate în cadrul şedinţei/şedinţelor Comisiei de Analiză Tehnică din data de 15.09.2015, că proiectul **SILOZ DE DEPOZITARE VAR MĂRUNŢIT 0-10mm** propus a fi amplasat la Punctul de lucru - Chişcădaga, nr. 1, comuna Şoimuş, jud. Hunedoara, nu se supune evaluării impactului asupra mediului şi nu se supune evaluării adecvate.

Justificarea prezentei decizii:

I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

a) proiectul se încadrează în prevederile Hotărârii Guvernului nr. 445/2009, anexa nr. nr. 2, pct. 13, a);

b) proiectul se va dezvolta pe un teren proprietate privată a SC CARMEUSE HOLDING SRL, în imediata vecinătate a unităţilor de producţie existente pe amplasament;

c) în urma consultărilor în cadrul sedinţei CAT din data de 08.09.2015, nu au fost solicitate completări .

d) în conformitate cu criteriile din anexa nr. 3 la Hotărârea Guvernului nr. 445/2009:

1. Caracteristicile proiectului

a) Mărimea proiectului: proiectul propus pentru implementare, este o construcţie din tablă roluită cu grosimea de 5 mm şi 4 mm. Silozul se va rigidiza cu nervuri inelare din UNP 80 cu pasul de 1500 mm. Parametrii constructivi sunt următorii: diametru siloz – 2,75 m, lungime 12,6 m (partea cilindrică), volum - 80 mc, suprafaţa ocupată la sol 10 mp. Fundaţiile silozului vor fi realizate din beton armat monolit (izolate). Silozul se va sprijini pe trei picioare amplasate radial la 120 grade, iar în zona de joncţiune a picioarelor cu mantaua acestuia se va realiza un inel de bază circular, profil I, din tablă sudată, cu tălpile d=15 mm şi inima de 10 mm. Pentru evitarea emisiilor de praf în atmosferă, silozul este echipat la partea superioară cu filtru cu saci a cărui suprafaţă de filtrare va fi de 24,5 mp. Accesul pe capacul silozului, în zona de amplasare a filtrului, va fi asigurat de o scară metalică verticală, prevăzută cu elemente de siguranţă corespunzătoare.

Extracţia varului din siloz va fi asigurată prin intermediul unui dozator celular.

La cota de evacuare a silozului se va executa o platform tehnologică pentru mentenanţa conexiunilor.

Oportunitatea investiţiei rezultă din necesitatea beneficiarului de modernizare a fluxului existent, prin scurtarea circuitului de transport şi reducerea consumului de energie, fără a se modifica fluxul de producţie al varului. Prin utilizarea noului siloz se va realiza doar un "bypass" în fluxul de transport existent. Conectarea silozului la fluxul existent, se face pe la partea sa superioară, prin preluarea varului mărunţit (0-10 mm) din silozul existent (cota + 24,00 m). Toate conexiunile la fluxul existent se vor face prin intermediul elementelor de transport capsulate: şnec, dozator cellular, tubulaturi de transport gravitaţionale etanşe. Extracţia din siloz se va executa cu un dozator celular care va alimenta prin intermediul unui clapet "Y" fluxul existent care duce pe şnecul cântar sau pe şnecul cu două guri de pe platforma de la cota +2,90 m.

Pentru funcţionarea noului proiect utilităţile necesare se rezumă la energia electrică care este asigurată prin racordare la reţeaua existentă.

b) Cumularea cu alte proiecte – proiectul este de sine stătător (nu se dezvoltă în paralel şi alte proiecte) şi va fi conectat la capacităţile de producţie existente şi funcţionale de pe amplasament.

c) Utilizarea resurselor naturale - silozul relizat prin proiectul propus, are doar rol de stocare şi nu necesită utilizarea altor resurse naturale faţă de cele care se consumă în mod curent în procesul de producţie.

d) Gestionarea deşeurilor generate:

- în perioada de construcţie, se va face cu respectarea Legii 211/2011 privind regimul deşeurilor şi cade în sarcina constructorului.

- după implementarea proiectului, deşeurile generate nu diferă de cele generate în activitatea prezentă pentru care titularul are încheiate contracte de colectare/valorificare/eliminare cu operatori autorizaţi.

e) Emisiile poluante, inclusiv zgomotul şi alte surse de disconfort:

- în perioada de execuţie a proiectului: emisiile în atmosferă şi zgomotul vor proveni de la funcţionarea utilajelor specifice pentru construcţii şi de la mijloacele de transport pentru aprovizionarea cu materiale de construcţii;

- în perioada de funcţionare:

**Aer –** poluant: emisii de pulberi (praf) – în scopul diminuării impactului acestora asupra aerului, silozul este prevăzut la partea superioară cu un filtru cu saci model Silotop R03, care reduce emisiile la max 10 mg/Nmc. Funcţionarea filtrului este controlată prin sistemul de automatizare, iar monitorizarea emisiilor prin măsurători periodice;

* zgomotul – va fi produs de motoarele de acţionare şi de mişcările mecanice ale elementelor de transport. Se estimează că valoarea zgomotului produs nu va depăşi 30 db;

**Sol** – având în vedere că fluxul de transport al varului prin silozul construit prin proiect este etanş, nu sunt surse de poluare a solului, mai mult, silozul va fi situat pe platforma betonată existentă;

**Apa** – pentru funcţionara obiectivului realizat prin noul proiect nu sunt necesare surse de apă şi nu se vor evacua ape uzate;

**Aşezările umane –** se estimează că obiectivul relizat prin noul proiect nu va genera efecte în plus asupra aşezărilor umane faţă de cele generate prin activitaea existentă. Acestea pot să apară doar în cazuri accidentale;

f) Riscul de accident, ţinându-se seama în special de substanţele şi tehnologiile utilizate: redus, în timpul executării lucrărilor vor putea apărea pierderi accidentale de combustibili sau lubrifianţi de la vehiculele folosite pentru aprovizionarea cu materii prime şi de la utilajele specifice utilizate pentru construcţii.

2. Localizarea proiectului

Conform Certificatului de Urbanism nr. 27/23.06.2015 emis de Primăria comunei Şoimuş: Terenul este proprietate particulară, aparţine persoanei juridice SC CARMEUSE HOLDING SRL BRAŞOV, este situat în intravilanul localităţii Chişcădaga, regimul economic-folosinţă actuală – Fabrica de var –Punct de lucru al SC CARMEUSE HOLDING SRL BRAŞOV, zonă cu unităţi industriale.

Vecinătăţi:

a) amplasament Fabrica de var:

- NV – SC Carpatcement Holding SA - Punctul de lucru Chiscadaga, cale ferată uzinală, pârâul Căian;

- NE şi E – SC Carpatcement Holding SA- PL Chişcădaga, poarta nr. 2; drum judeţean nr. 706A; locuinţe sat Chişcădaga; linia de înaltă tensiune(35 kV); canal necadastral afluent al Căianului (aflat la cca 100 m de amplasament);

- S – SC Carpatcement Holding SA- PL Chişcădaga;

b) amplasament proiect propus - între obiectivele existente: silozul de var, hală hidratare var, atelier suflante.

3. Caracteristicile impactului potential

Nu e cazul.

Condiţiile de realizare a proiectului:

a) Se vor respecta: proiectul tehnic propus şi prevederile actelor de reglementare emise de alte autorităţi. Proiectantul lucrărilor este răspunzător de soluţiile tehnice adoptate şi prezentate în documentaţia depusă la Agenţia pentru Protecţia Mediului Hunedoara.

Construcţia se va realiza etapizat pornind de la: fundaţii, structura din metal, conexiunile între fluxurile de transport existente şi cel nou realizat. Recepţia lucrărilor se va realiza după efectuarea probelor şi remedierea eventualelor vicii.

Se vor lua măsurile preventive necesare şi se vor informa Agenţia pentru Protecţia Mediului Hunedoara şi Serviciul Comisariatul Judeţean Hunedoara al Gărzii Naţionale de Mediu în termen de 2 ore de la luarea la cunoştinţă a apariţiei unei ameninţări iminente cu un prejudiciu asupra mediului sau de la producerea unui prejudiciu asupra mediului, în conformitate cu prevederile Ordonanţei de Urgenţă nr. 68/2007 privind răspunderea de mediu cu referire la prevenirea şi repararea prejudiciului asupra mediului, aprobată prin Legea nr. 19/2008, cu modificările şi completările ulterioare;

b) Titularul/constructorul proiectului vor asigura capacităţile de colectare a tuturor categoriilor de deşeuri rezultate pe amplasament, în vederea gestionării acestora, în conformitate cu prevederile legale în vigoare şi valorificarea/eliminarea lor prin agenţi economici autorizaţi;

c) Titularul de proiect/activitate are obligaţia de a notifica în scris Agenţia pentru Protecţia Mediului Hunedoara dacă intervin elemente noi, necunoscute la data emiterii prezentului act de reglementare, precum şi asupra oricăror modificări ale condiţiilor care au stat la baza emiterii acestuia, înainte de realizarea modificării; Prezentul act de reglementare din punct de vedere al protecţiei mediului este valabil pe toată perioada punerii în aplicare a proiectului, dacă nu intervin modificări faţă de condiţiile iniţiale de acordare;

d) Nerespectarea prevederilor prezentului act de reglementare atrage după sine suspendarea sau anularea acestuia, după caz;

e) În timpul lucrărilor de execuţie a proiectului se va respecta legislaţia din domeniul protecţiei mediului, precum şi principiul abordării integrate a măsurilor necesare pentru prevenirea, reducerea şi controlul poluării:

Protecţia factorului de mediu aer: folosirea de utilaje şi mijloace de transport verificate tehnic şi dotate conform normelor în vigoare, în vederea reducerii emisiilor de poluanţi în atmosferă; oprirea motoarelor utilajelor în perioadele în care nu sunt implicate în activitate;

Protecţia factorului de mediu sol: depozitarea deşeurilor din construcţii se va face în mod controlat, în spaţii amenajate în acest sens; service-ul utilajelor se va executa la operatori specializaţi înafara amplasamentului;

Protecţia factorului de mediu aşezări umane: - folosirea de utilaje cu capacităţi de producţie adaptate la volumul de lucrări necesar a fi realizat şi rularea cu viteze reduse a maşinilor de transport în zonele locuite, astfel încât acestor utilaje să le fie asociate niveluri de zgomot care se încadrează în limitele impuse de STAS 10009/1988 - Acustica urbană. Limite admisibile ale nivelului de zgomot urban;

f) La terminarea investiţiei operatorul va notifica APM Hunedoara şi GNM-Serviciul Comisariatul Judeţean Hunedoara, în vederea încheierii procesului verbal de constatare a respectării tuturor condiţiilor impuse prin prezentul act de reglementare.

II. Motivele care au stat la baza luării deciziei etapei de încadrare în procedura de evaluare adecvată sunt următoarele: nu e cazul

Proiectul propus nu necesită parcurgerea procedurii de evaluare adecvată.

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**DIRECTOR EXECUTIV**

**Viorica Georgeta BARABAŞ**

**Şef serviciu**

**Avize, Acorduri, Aautorizaţii,**

**Lucia Doina COSTINAŞ**

Întocmit,

Viorica Rusu